寄題孫氏碧鮮亭
作者：范仲淹
朝代：宋

paragraphs: 天地何風流，復生王子猷。
黄金買碧鮮，綠玉排清秋。
非木亦非草，東君歲寒寶。
耿耿金石性，雪霜不能老。
清風及故人，徘徊過此君。
泠泠鈞天音，千載猶得聞。
應是聖賢魄，鍾爲此標格。
高節見直清，靈心隱虛白。
粉筠多體貌，錦籜見兒童。
上交松桂枝，下結蘭蕙叢。
秀氣藹晴嵐，翠光凝綠水。
明月白露中，静如隱君子。
不願湘靈泣，不求伶倫吹。
鳯皇得未晚，蛟龍起何時。
蕭蕭雲水間，良與主人宜。
紅塵滿浮世，何當拂長袂。
坐嘯此亭中，行歌此亭際。
逍遙復逍遙，不知千萬歲。